钦定古今图书集成/明伦汇编/氏族典/第394卷 > 李大性
## 钦定古今图书集成/明伦汇编/氏族典/第394卷 > 李大性

按《宋史李大性传》：“‘大性字伯和，端州四会人。其先积
中，尝为御史，以直言入元祐党籍，始家豫章。大性以
父任入官，因参选，进《艺祖庙谟》百篇，及《公私利害》百
疏，又言元丰制，六察许言事，章惇为相，始禁之。乞复
旧制，以广言路’。从臣力荐之，为湖北提刑司干官。未
几，入为主管吏部架阁文字，进《典故辨疑》百篇，擢大”
理司直，添差通判楚州。召除太府寺丞，迁大宗正丞
兼仓部郎，寻改工部。孝宗崩，光宗疾，未能执丧。大性
上疏言：“今日之事，颠倒舛逆。金使祭奠，当引见于北
宫素帷，不知是时犹可以不出乎？若必待使来，然后
执丧，则恐贻讥中外。”迁军器少监，提举浙东常平，改
提刑兼知庆元府。召为吏部郎中，迁为司农卿。明年，
兼户部侍郎，出知绍兴府。甫一岁，召为户部侍郎，升
尚书。朝论将用兵，大性条陈利害，“主不宜轻举”之说。
忤韩𠈁胄意，出知平江，移知福州，又移知江陵，充荆
湖制置使，除刑部尚书，寻迁兵部。引疾丐祠，卒于家。
李氏自积中三世官于朝，父子兄弟相师友，而大性
与弟大异、大东并跻同列，为名臣云。